LIETUVOS RESPUBLIKOS TEISINGUMO MINISTRAS

ĮSAKYMAS

DĖL TEISINGUMO MINISTRO 2012 M. VASARIO 28 D. ĮSAKYMO NR. 1R-58 „DĖL KALĖJIMŲ DEPARTAMENTO PRIE LIETUVOS RESPUBLIKOS TEISINGUMO MINISTERIJOS NUOSTATŲ PATVIRTINIMO“ PAKEITIMO

2022 m. birželio 2 d. Nr. 1R-225

Vilnius

1. Pakeičiu Kalėjimų departamento prie Lietuvos Respublikos teisingumo ministerijos nuostatus, patvirtintus Lietuvos Respublikos teisingumo ministro 2012 m. vasario 28 d. įsakymu Nr. 1R-58 „Dėl Kalėjimų departamento prie Lietuvos Respublikos teisingumo ministerijos nuostatų patvirtinimo“:

1.1. Pakeičiu 1 punktą ir jį išdėstau taip:

„1. Kalėjimų departamentas prie Lietuvos Respublikos teisingumo ministerijos (toliau – Kalėjimų departamentas) yra įstaiga prie Teisingumo ministerijos, kurios paskirtis – metodiškai vadovauti laisvės atėmimo vietų įstaigoms ir kontroliuoti jų veiklą.“

1.2. Pakeičiu 7 punktą ir jį išdėstau taip:

„7. Kalėjimų departamento veiklos tikslai yra dalyvauti nacionalinės bausmių vykdymo politikos formavimo procese organizuojant, koordinuojant ir kontroliuojant tinkamą ir vienodą kardomosios priemonės – suėmimo, arešto ir laisvės atėmimo bausmių vykdymą Kalėjimų departamentui pavaldžiose įstaigose, nepažeidžiant asmens teisių ir laisvių.“

1.3. Pakeičiu 8.1 papunktį ir jį išdėstau taip:

„8.1. organizuoja ir užtikrina nuolatinę nuteistųjų kontrolę elektroninėmis stebėjimo priemonėmis;“.

1.4. Pripažįstu netekusiu galios 8.2 papunktį.

1.5. Pakeičiu 8.3 papunktį ir jį išdėstau taip:

„8.3. prižiūri ir kontroliuoja kardomosios priemonės – suėmimo, arešto ir laisvės atėmimo bausmių vykdymą Kalėjimų departamentui pavaldžiose įstaigose;“.

1.6. Pakeičiu 8.9 papunktį ir jį išdėstau taip:

„8.9. pagal kompetenciją vykdo kriminalinę žvalgybą ir ikiteisminius tyrimus dėl Kalėjimų departamento ir jam pavaldžių įstaigų pataisos pareigūnų, nestatutinių valstybės tarnautojų ir darbuotojų korupcinio pobūdžio nusikalstamų veikų;“.

1.7. Pakeičiu 8.16 papunktį ir jį išdėstau taip:

„8.16. teikia Teisingumo ministerijai siūlymus steigti, reorganizuoti ar likviduoti laisvės atėmimo vietų įstaigas, mokymo centrus;“.

1.8. Pakeičiu 8.18 papunktį ir jį išdėstau taip:

„8.18. pagal kompetenciją rengia ir tvirtina Lietuvos Respublikos įstatymams, Vyriausybės nutarimams ir ministrų įsakymams įgyvendinti reikalingus teisės aktus, kitus kardomosios
priemonės – suėmimo, arešto ir laisvės atėmimo bausmių vykdymą reglamentuojančius teisės aktus, kontroliuoja, kaip jie vykdomi;“.

1.9. Pakeičiu 8.19 papunktį ir jį išdėstau taip:

„8.19. teikia teisingumo ministrui siūlymus dėl teisinio reguliavimo, susijusio su kardomosios priemonės – suėmimo, arešto ir laisvės atėmimo bausmių vykdymu, tobulinimo;“.

1.10. Pakeičiu 8.22 papunktį ir jį išdėstau taip:

„8.22. padeda Kalėjimų departamentui pavaldžioms įstaigoms vykdyti bendrąsias funkcijas (išskyrus buhalterinės apskaitos ir personalo administravimo funkcijas, kurios atliekamos centralizuotai pagal Lietuvos Respublikos Vyriausybės 2018 m. vasario 7 d. nutarimą Nr. 126 „Dėl buhalterinės apskaitos tvarkymo ir personalo administravimo funkcijų atlikimo centralizuotai“), prižiūri ir kontroliuoja valstybės įmonės „Mūsų amatai“ personalo valdymą;“.

1.11. Pakeičiu 8.24 papunktį ir jį išdėstau taip:

„8.24. užmezga ir plėtoja ryšius su užsienio valstybių kardomosios priemonės – suėmimo, arešto ir laisvės atėmimo bausmių vykdymo sistemų institucijomis ir tarptautinėmis organizacijomis ir užtikrina tinkamą atstovavimą Lietuvos interesams tarptautinėse institucijose ir organizacijose kardomosios priemonės – suėmimo, arešto ir laisvės atėmimo bausmių vykdymo srityje;“.

1.12. Pakeičiu 8.25 papunktį ir jį išdėstau taip:

„8.25. rengia metinius Kalėjimų departamento veiklos planus, kardomosios priemonės – suėmimo, arešto ir laisvės atėmimo bausmių vykdymo valstybės kapitalo investicijų projektus, teikia informaciją Teisingumo ministerijai, rengiant ministerijos strateginio veiklos plano dalį, susijusią su kardomosios priemonės – suėmimo, arešto ir laisvės atėmimo bausmių vykdymu;“.

1.13. Pripažįstu netekusiu galios 8.27 papunktį.

1.14. Pakeičiu 8.28 papunktį ir jį išdėstau taip:

„8.28. Kalėjimų departamento direktoriaus nustatyta tvarka organizuoja ir vykdo Kalėjimų departamento ir jam pavaldžių įstaigų aprūpinimą koviniais ir sportiniais šaunamaisiais ginklais, šaudmenimis, asmens saugos ir aktyviosios ginties priemonėmis;“.

1.15. Pakeičiu 8.29 papunktį ir jį išdėstau taip:

„8.29. prižiūri ir kontroliuoja valstybės įmonės „Mūsų amatai“ ūkinę ir finansinę veiklą;“.

1.16. Pripažįstu netekusiu galios 8.30 papunktį.

1.17. Pakeičiu 8.32 papunktį ir jį išdėstau taip:

„8.32. formuoja palankią visuomenės nuomonę apie kardomosios priemonės – suėmimo, arešto ir laisvės atėmimo bausmių vykdymo sistemą, informuoja visuomenę apie šios sistemos veiklą;“.

1.18. Pakeičiu 8.33 papunktį ir jį išdėstau taip:

„8.33. rengia ir įgyvendina pažangos priemonių, Europos Sąjungos struktūrinių fondų ir kitų paramos fondų finansuojamus projektus kardomosios priemonės – suėmimo, arešto ir laisvės atėmimo bausmių vykdymo srityje arba Teisingumo ministerijai teikia siūlymus dėl šių projektų rengimo ir įgyvendinimo;“.

1.19. Pakeičiu 11 punktą ir jį išdėstau taip:

„11. Kalėjimų departamento veikla organizuojama vadovaujantis teisingumo ministro tvirtinamu metiniu veiklos planu. Kalėjimų departamento metinis veiklos planas rengiamas vadovaujantis Strateginio valdymo metodika, patvirtinta Lietuvos Respublikos Vyriausybės 2021 m. balandžio 28 d. nutarimu Nr. 292 „Dėl Lietuvos Respublikos strateginio valdymo įstatymo, Lietuvos Respublikos regioninės plėtros įstatymo 4 straipsnio 3 ir 5 dalių, 7 straipsnio 1 ir 4 dalių ir Lietuvos Respublikos biudžeto sandaros įstatymo 141 straipsnio 3 dalies įgyvendinimo“, ir skelbiamas įstaigos interneto svetainėje.“.

1.20. Pripažįstu netekusiu galios 17.6 papunktį.

2. Nustatau, kad šis įsakymas įsigalioja 2022 m. liepos 1 d.

Teisingumo ministrė	Ewelina Dobrowolska